CELEX: 62019TN0322
Language: el
Date: 2019-05-27 00:00:00
Title: Υπόθεση T-322/19: Προσφυγή της 27ης Μαΐου 2019 — El-Qaddafi κατά Συμβουλίου

22.7.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 246/38
            
         
      Προσφυγή της 27ης Μαΐου 2019 — El-Qaddafi κατά Συμβουλίου
      (Υπόθεση T-322/19)
      (2019/C 246/40)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Aisha Muammer Mohamed El-Qaddafi (Μουσκάτ, Ομάν) (εκπρόσωπος: S. Bafadhel, Barrister)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την εκτελεστική απόφαση 2017/497/ΚΕΠΠΑ του Συμβουλίου, της 21ης Μαρτίου 2017, για την εφαρμογή της απόφασης 2015/1333/ΚΕΠΠΑ σχετικά με περιοριστικά μέτρα λόγω της κατάστασης στη Λιβύη, κατά το μέρος που διατηρεί το όνομα της προσφεύγουσας στον κατάλογο των παραρτημάτων I και III της απόφασης 2015/1333/ΚΕΠΠΑ του Συμβουλίου, της 31ης Ιουλίου 2015, σχετικά με περιοριστικά μέτρα λόγω της κατάστασης στη Λιβύη·
               
            
                  —
               
               
                  να ακυρώσει τον εκτελεστικό κανονισμό (ΕΕ) 2017/489 του Συμβουλίου, της 21ης Μαρτίου 2017, για την εφαρμογή του άρθρου 21 παράγραφος 5 του κανονισμού (ΕΕ) 2016/44 σχετικά με περιοριστικά μέτρα λόγω της κατάστασης στη Λιβύη, κατά το μέρος που διατηρεί το όνομα της προσφεύγουσας στον κατάλογο του παραρτήματος II του κανονισμού (ΕΕ) 2016/44 του Συμβουλίου, της 18ης Ιανουαρίου 2016, σχετικά με περιοριστικά μέτρα λόγω της κατάστασης στη Λιβύη· και
               
            
                  —
               
               
                  να καταδικάσει το Συμβούλιο της Ευρωπαϊκής Ένωσης στα δικαστικά έξοδα στα οποία υπεβλήθη η προσφεύγουσα σε σχέση με τη διαδικασία ενώπιον του Γενικού Δικαστηρίου σύμφωνα με τον Κανονισμό Διαδικασίας του Γενικού Δικαστηρίου.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τέσσερις λόγους ακυρώσεως.
      
                  1.
               
               
                  Με τον πρώτο λόγο προβάλλεται παράλειψη του Συμβουλίου της Ευρωπαϊκής Ένωσης να προβεί σε έγκαιρη κοινοποίηση των προσβαλλόμενων μέτρων ως προς την προσφεύγουσα. Τούτο συνιστά παράβαση ουσιώδους τύπου της διαδικασίας σχετικά με το δικαίωμα σε αποτελεσματική δικαστική προστασία λόγω της οποίας προκλήθηκε ζημία στην προσφεύγουσα.
               
            
                  2.
               
               
                  Με τον δεύτερο λόγο προβάλλεται ότι η απόφαση του Συμβουλίου να συμπεριλάβει εκ νέου την προσφεύγουσα στον κατάλογο βασίζεται σε πανομοιότυπους λόγους με αυτούς των περιοριστικών μέτρων τα οποία ακυρώθηκαν προηγουμένως με την απόφαση του Γενικού Δικαστηρίου της 28ης Μαρτίου 2017 στην υπόθεση T-681/14, κατά παραβίαση της αρχής του δεδικασμένου, της αρχής της ασφάλειας δικαίου και του δικαιώματος πραγματικής προσφυγής.
               
            
                  3.
               
               
                  Με τον τρίτο λόγο προβάλλεται ότι οι προσβαλλόμενες πράξεις δεν παρέχουν επαρκή νομική βάση για τη διατήρηση του ονόματος της προσφεύγουσας στους εν λόγω καταλόγους, παρά τη ριζική αλλαγή των περιστάσεων στη Λιβύη. Το Συμβούλιο παρέλειψε να παράσχει ατομικούς, ειδικούς και συγκεκριμένους λόγους για τα προσβαλλόμενα μέτρα τα οποία δεν τεκμηριώνονται επαρκώς.
               
            
                  4.
               
               
                  Με τον τέταρτο λόγο προβάλλεται ότι τα προσβαλλόμενα μέτρα προσβάλλουν τα θεμελιώδη δικαιώματα της προσφεύγουσας συμπεριλαμβανομένων του δικαιώματος στην υγεία, του δικαιώματος στην οικογενειακή ζωή, του δικαιώματος ιδιοκτησίας και του δικαιώματος σε αποτελεσματική άμυνα όπως προστατεύονται από τον Χάρτη των Θεμελιωδών Δικαιωμάτων της Ευρωπαϊκής Ένωσης.